Karksi-Nuia 18. august 2022 nr

**Kohaliku omavalitsuse eriplaneeringu ja keskkonnamõju strateegilise hindamise algatamine**

OÜ Utilitas Wind (registrikood 16171123) esitas 22.04.2022 Mulgi Vallavalitsusele taotluse kohaliku omavalitsuse eriplaneeringu ja keskkonnamõju strateegilise hindamise algatamiseks tuuleparkide ja nende toimimiseks vajaliku taristu rajamiseks sobivaima asukoha leidmiseks (ala 1) ja seejärel detailse lahenduse koostamiseks.

Vestman Solar OÜ (registrikood 12526276) esitas sama ala kohta taotluse 11. mail k.a.

Planeerimisseaduse § 96 lõikest 31 tulenevalt määras vallavalitsus aja, mille jooksul said huvitatud isikud samasisulisi taotlusi esitada.

Laekus veel 3 avaldust:

14. juunil esitas Vindr Baltic OÜ (registrikood 16370791) taotluse eriplaneeringuks kogu valla territooriumi kohta (ala 2).

21. juunil esitas taotluse Evecon OÜ (registrikood 10340286) kogu valla territooriumi kohta (ala2) ja

23. juunil TWV Green OÜ (registrikood 16162236) kahe ala kohta (ala 3 ja 4).

Planeerimisseaduse (edaspidi PlanS) § 95 lõike 1 kohaselt koostatakse kohaliku omavalitsuse eriplaneering (edaspidi KOVEP) olulise ruumilise mõjuga ehitiste püstitamiseks, kui olulise ruumilise mõjuga ehitise asukoht ei ole üldplaneeringus määratud. PlanS § 95 lõike 2 alusel kehtestatud Vabariigi Valitsuse 01.10.2015 määruse nr 102 „Olulise ruumilise mõjuga ehitiste nimekiri“ (edaspidi ORME) punkti 4 kohaselt on olulise ruumilise mõjuga ehitis tuulepark Vabariigi Valitsuse 26.06.2003 määruse nr 184 „Võrgueeskirja“ tähenduses, mis koosneb vähemalt 30 meetri kõrgustest elektrituulikutest.

24.10.2017. a moodustus Mulgi vald, mis on Abja valla, Halliste valla, Karksi valla ja Mõisaküla linna õigusjärglane. Käesoleval ajal kehtib Mulgi valla territooriumil Abja Vallavolikogu 14.08.2008. a määrusega nr 244 kinnitatud Abja valla üldplaneering, Halliste Vallavolikogu 15.12.2010. a otsusega nr 35 kinnitatud Halliste valla üldplaneering, Karksi Vallavolikogu 21.06.2006. a määrusega nr 17 kinnitatud Karksi valla üldplaneering ja Mõisaküla Linnavolikogu 23.01.2014. a määrusega nr 1 kehtestatud Mõisaküla linna üldplaneering. Kehtivate üldplaneeringutega ei ole Mulgi valla territooriumil ORME asukohti määratud. Kogu omavalitsuse haldusala hõlmava üldplaneeringu koostamine on algatatud Mulgi Vallavolikogu 17.10.2018 otsusega nr 66. Üldplaneering koos keskkonnamõju strateegilise hindamise aruandega on eelnõu staadiumis ning võimalike tuuleparkide asukoha analüüsi ei ole selle koostamise käigus käsitletud.

Tulenevalt sellest, et olulise ruumilise mõjuga ehitiste asukohta ei ole üldplaneeringuga määratud, siis PlanS § 95 lõike 1 kohaselt koostatakse KOVEP tuuleparkide asukoha leidmiseks.

Kohaliku omavalitsuse eriplaneeringu menetlus koosneb PlanS § 95 lõike 7 kohaselt ehitise asukoha eelvaliku tegemisest, mille eesmärk on ehitisele sobivaima asukoha leidmine ja detailse lahenduse koostamise menetlusest.

Tulenevalt PlanS § 95 lõikest 5 ning keskkonnamõju hindamise ja keskkonnajuhtimissüsteemi seaduse § 33 lõike 1 punktist 2 on kohaliku omavalitsuse eriplaneeringu koostamisel kohustuslik keskkonnamõju strateegiline hindamine. KOVEP koostamisest huvitatud isikud on vallale esitanud taotlustes kinnitanud valmisolekut kanda KOV EP koostamise ja keskkonnamõju strateegilise hindamise läbiviimisega kaasnevad kulud vastavalt PlanS § 4 lõikele 21.

Eriplaneeringu koostamise algataja ja kehtestaja on Mulgi Vallavolikogu, koostamise korraldaja on Mulgi Vallavalitsus. Eriplaneeringu ning keskkonnamõju strateegilise hindamise koostaja leidmiseks viiakse läbi vastavad hankemenetlused.

Vastavalt taotlustele hõlmab ala 1 ligikaudu 60 000 ha suurust piirkonda Mulgi valla territooriumist, ala 2 hõlmab kogu valla territooriumi st ligikaudu 88 100 ha, ala 3 suurus on ligikaudu 3 500 ha ja ala 4 ligikaudu 1 800 ha valla territooriumist.

Energiajulgeolek ja taastuvenergia arendamine on oluline, mistõttu eriplaneeringu algatamine tuuleparkidele sobiva asukoha väljaselgitamiseks on põhjendatud.

Tulenevalt eeltoodust ja võttes aluseks planeerimisseaduse § 95 lõiked 1, 2, 5, 6 ning 9, § 96 lõiked 1 ning 4, keskkonnamõju hindamise ja keskkonnajuhtimissüsteemi seaduse § 33 lõike 1 punkti 2, Vabariigi Valitsuse 01.10.2015 määrusega nr 102 vastu võetud „Olulise ruumilise mõjuga ehitiste nimekiri“, Mulgi Vallavolikogu 17.10.2018 määruse nr 47 „Planeerimisseaduse ja ehitusseadustiku rakendamine Mulgi vallas“ ning OÜ Utilitas Wind, Vestman Solar OÜ, Vindr Baltic OÜ, Evecon OÜ ja TWV Green OÜ taotlused

**Mulgi Vallavolikogu otsustab:**

1. Algatada kohaliku omavalitsuse eriplaneeringu koostamine ja keskkonnamõju strateegiline hindamine koos vajalike uuringute läbiviimisega, eesmärgiga leida tuuleparkide ja nende toimimiseks vajaliku taristu rajamiseks sobivad asukohad. Planeeringuala hõlmab kogu Mulgi valla territooriumi.

1. Anda eriplaneeringu koostamiseks lähteseisukohad järgmiselt:
	1. Mulgi Vallavalitsusel korraldada vajalikud hankedokumendid eriplaneeringu ja keskkonnamõju strateegilise hindamise koostaja leidmiseks lähtudes neljast eraldi uuringualast:
		1. ala 1 - suurusega ligikaudu 60 000 ha (lisa 1);
		2. ala 2 – kogu valla territoorium, suurusega ligikaudu 88 100 ha (lisa 2);
		3. ala 3 – ligikaudu 3 500 ha (lisa 3);
		4. ala 4 - ligikaudu 1 800 ha (lisa 4).
2. Mulgi Vallavalitsusel sõlmida huvitatud isikuga/isikutega leping vajalike uuringute, keskkonnamõju strateegilise hindamise ning eriplaneeringu koostamisega seotud kulude katmiseks. Kulude katmine on huvitatud isiku(te) kohustus ja valla eelarvest vahendeid selleks ei eraldata.
3. Mulgi vallal ei ole kohustust välja ehitada planeeringukohaseid rajatisi, sealhulgas avalikuks kasutuseks ettenähtud teid, välisvalgustust ning tehnorajatisi. Planeeringu kohaste rajatiste väljaehitamiseks ei eraldata rahalisi vahendeid valla eelarvest, välja arvatud juhul, kui lepitakse kokku rajatiste finantseerimises või kulude katmises.

1. Enne planeeringu vastuvõtmist tuleb Mulgi Vallavalitsusel sõlmida planeeringu realiseerimisest huvitatud isikuga/isikutega haldusleping planeeringukohaste rajatiste väljaehitamiseks või väljaehitamisega seotud kulude täielikuks või osaliseks kandmiseks.
2. Kohaliku omavalitsuse eriplaneeringu algatamise otsusega saab tutvuda Mulgi vallavalitsuses aadressil Pärnu mnt 30, Abja-Paluoja või elektrooniliselt Mulgi valla kodulehel <https://mulgivald.ee/eriplaneering> .

Arvo Maling

 Volikogu esimees

Saata:

1. Koostaja: maa- ja planeeringuspetsialist Tiia Kukk tiia.kukk@mulgivald.ee
2. OÜ Utilitas Wind
3. Vestman Solar OÜ
4. Vindr Baltic OÜ
5. Evecon OÜ
6. TWV Green OÜ